Karen Hækkerup (S), 2009-04-02:
Nogle gange skal man også huske at rose, når der er anledning til det.
Det er ikke så tit, der er det med den borgerlige regering, så man skal jo i særdeleshed huske at gøre det, når lejligheden endelig byder sig.
Derfor vil jeg egentlig gerne rose justitsministeren for at ville nedsætte den her arbejdsgruppe.
Jeg synes, at det er nye vinde, der blæser fra Justitsministeriet.
Det er andet forslag nu på en måned, hvor vi ser samme procedure: Oppositionen har stillet et beslutningsforslag, og straks kvitterer ministeren ved at sige, at der nedsættes en arbejdsgruppe.
Det er jo alle tiders, hvis vi rent faktisk kan få vores politik igennem, men nu må vi jo så se, hvor langt det når, når udvalget har arbejdet videre med det.
Når det så er sagt, vil jeg sige, at jeg ikke synes, at man har meget at prale af i Danmark, i forhold til hvordan vi behandler ofre, og jeg synes, at den tur, som Retsudvalget havde til Sverige, rent faktisk i den grad vidnede om, lige præcis hvor elendige vi er.
Der er rigtig mange ting, vi kan gøre bedre, og mange af tingene er skrevet ind i det her beslutningsforslag fra SF, som Socialdemokraterne støtter.
Jeg kan i øvrigt sige, at vi har et næsten tilsvarende beslutningsforslag, som vi har indleveret, og som også kommer til behandling.
Men der er enkelte ting, der er anderledes i det, vi selv har lavet, så derfor kommer det altså alligevel til behandling, selv om mange af tingene er identiske med det her forslag.
Der er blevet sagt mange forskellige ting i debatten allerede, f.eks. at der er for lange sagsbehandlingstider ved domstolene.
Ja, det må man sige, det er der søreme.
Vi har i dag haft HK/Stat i deputation i Retsudvalget, og de kræver snart at få nogle svar på, hvad man vil gøre for at sikre, at medarbejdere ved domstolene ikke bryder fuldstændig sammen.
Ministeren har tidligere lovet at give svar omkring 1. april.
Den dato er nu overskredet, og det ærgrer mig lidt, at vi ikke fik en melding på, hvad der vil gå til domstolene.
Ministeren sagde så i et svar til mig, at voldtægtsofre ikke bliver behandlet anderledes end alle mulige andre; man bliver vurderet individuelt efter loven.
Så er det bare, jeg spørger: Hvem er det, der kan fastsætte, at 70.000 kr. er nok, hvis man har været udsat for en voldtægt?
Hvem er det, der kan forsvare, at 70.000 kr. er det, der skal til, for at man bliver helet igen, hvis man har været igennem en så frygtelig forbrydelse?
Fra Socialdemokraternes side er meldingen klar: Vi synes, at erstatningerne skal mangedobles.
Det skal være sådan, at man virkelig har mulighed for at gøre noget godt for sig selv og sin familie og får mulighed for at komme ovenpå.
Jeg vil sige til ministeren, at det der med, at man skal spises af med 70.000 kr., for nogles vedkommende ikke engang vil dække efterregningen for psykologbehandling.
Noget af det, ministeren sagde, var, at man får 60 pct.
Men hør lige engang: Hvor pinligt er det egentlig, at vi i Danmark har mennesker, der ikke har råd til at lade sig behandle efter en voldtægt?
Hver sjette, der opsøgte det gratis tilbud, som er ved Center for Voldtægtsofre i Århus, blev sidste år afvist, og man kan få hjælp i 12 timer.
60 pct. betalt - det kræver altså penge at være udsat for en forbrydelse, og det synes jeg bare overhovedet ikke er værdigt.
Socialdemokraterne støtter forslaget, som det ligger her.
Vi har andre ting, som vi synes man kunne tage med.
Det vil komme med i det beslutningsforslag, vi selv har stillet, og forhåbentlig vil ministeren der være lige så åbenhjertig og sige, at det kan komme med i det arbejdsudvalg, som nu skal nedsættes og se på de her ting.
Men jeg synes, man skal huske på en ting, og det er, at de ofre, der bliver så dårligt behandlet i dag - og det mener jeg rent faktisk, de gør skylder vi, at det her arbejde kommer til at gå stærkt, og at de forbedringer, der kommer til at være, kommer til at være tydelige, for der er ikke grund til al den selvros.
Vi kunne gøre det meget bedre, især når vi kigger på Sverige.